Vlastný materiál

Zhodnotenie
V dňoch 24. septembra až 4. októbra 2016 sa v Johannesburgu, Juhoafrickej republike uskutočnilo 17. zasadnutie konferencie zmluvných strán Dohovoru o medzinárodnom obchode        s ohrozenými druhmi voľne žijúcich živočíchov a rastlín - CITES (ďalej len „dohovor“). Toto zasadnutie bolo vôbec najväčšou konferenciou v oblasti ochrany ohrozených druhov s viac ako        3 500 účastníkmi a zástupcami 150 zmluvných strán dohovoru. Okrem delegácií jednotlivých zmluvných strán dohovoru sa ho zúčastnili aj predstavitelia medzivládnych a mimovládnych organizácií a súkromného sektora. Európska únia (EÚ) sa zúčastnila konferencie po prvýkrát ako zmluvná strana dohovoru. 
Samotnej konferencii, ktorú otvoril prezident Juhoafrickej republiky Jacob Zuma, predchádzalo jednodňové stretnutie na vysokej úrovni, ktorého sa zúčastnil aj minister životného prostredia Slovenskej republiky László Sólymos. Ministerská prítomnosť nie je obvyklá                     pre zasadnutia dohovoru, pomohla však zvýšiť povedomie o obchodovaní s ohrozenými druhmi. Predseda vo svojom zhrnutí vyzdvihol výsledky a význam dohovoru pre implementáciu cieľov udržateľného rozvoja. 
Slovenské predsedníctvo v Rade EÚ v úzkej spolupráci s Holandskom počas celého trvania konferencie úspešne koordinovalo pozície EÚ a v mene EÚ aj vystupovalo, spoločne so zástupcami Európskej komisie a expertov z mnohých členských štátov EÚ. Prispelo tak k tomu, že z pohľadu EÚ je možné konferenciu charakterizovať ako veľmi úspešnú, o čom svedčí aj fakt, že prevažná väčšina návrhov predkladaných EÚ bola konferenciou prijatá.
Predmetom konferencie bolo spolu 175 návrhov, z toho 62 návrhov na zaradenie (preradenie) druhov do príloh I a II dohovoru a 113 návrhov formálneho, právneho, strategického                      alebo procedurálneho charakteru. Boli prijaté takmer všetky návrhy EÚ, a to na základe konsenzu alebo veľkou väčšinou. Prijatie týchto rozhodnutí viedlo k obchodným obmedzeniam, väčšej ochrane alebo úplnému zákazu obchodovania s druhmi ako sú šupinavce, druhy tropických drevín patriacich do skupiny “rosewood” (Dalbergia spp.), niektoré druhy žralokov, rají, jašteríc, gekónov, papagája sivého – žaka a mnoho ďalších druhov. Konferencia tiež prijala na základe návrhu EÚ a Juhoafrickej republiky prísnejšie pravidlá pre vývoz poľovníckych trofejí. Bol prijatý aj návrh EÚ, ktorý sa týkal väčšieho zamerania sekretariátu a zmluvných strán dohovoru                    na korupciu spojenú s nelegálnym obchodovaním s ohrozenými druhmi. V súvislosti so slonovinou nedošlo k významnej zmene v preradení slona afrického, a to aj napriek lobovaniu Koalície slona afrického. Za úspech je však možné považovať prijatie ukončenia dlhej diskusie o rozhodovacom mechanizme pre proces obchodu so slonovinou. Konferencia následne vyzvala zmluvné strany dohovoru k uzavretiu svojich domácich trhov so slonovinou, pokiaľ prispievajú k medzinárodnému nelegálnemu obchodu so slonovinou. Ďalšie návrhy EÚ, ktoré boli prijaté, súviseli so zvýšením transparentnosti v oblasti poskytovania finančnej podpory rozvojovým štátom za účelom zabezpečenia ich účasti na zasadnutiach dohovoru, s úhormi či hudobnými nástrojmi.
Rokovací poriadok
Konferencia dospela pomerne rýchlo k dohode v súvislosti so zmenou rokovacieho poriadku. Táto bola nevyhnutná pre umožnenie hlasovania EÚ s počtom hlasov 28 (teda počtom členských štátov EÚ), keďže pre EÚ to bola prvá konferencia, na ktorej sa zúčastnila ako zmluvná strana dohovoru. Na zabezpečení účasti akreditovaných zástupcov všetkých členských štátov EÚ                sa výrazne podieľalo aj predsedníctvo Slovenskej republiky v Rade EÚ. Kľúčovým problémom  bolo prijatie záveru, koľkými hlasmi môže EÚ, v prípade, že je kompetentná, na konferencii hlasovať, či počtom hlasov zodpovedajúcich počtu členských štátov EÚ, alebo počtom hlasov zodpovedajúcich počtu členských štátov EÚ, ktoré sa zúčastnia na rokovaniach konferencie/samotného hlasovania. EÚ predložila pred konferenciou ako ústretové gesto vyhlásenie, že všetky členské štáty EÚ budú prítomné počas celej konferencie a zúčastnia sa všetkých rokovaní. Na základe tohto bol sporný odsek vypustený a nikto nespochybnil právo EÚ hlasovať počtom 28 hlasov. Dohoda bola prijatá len na predmetnú konferenciu a bude diskutovaná pred ďalšou konferenciou. 
Pravidlá hlasovania EÚ fungovali v praxi dobre, napriek niektorým technickým problémom    v posledných dvoch dňoch konferencie v dôsledku poruchy hlasovacieho systému, ktorý v troch prípadoch hlasovania EÚ zarátal jeden hlas namiesto 28, čo bolo následne opravené.
Slonovina a slony
Diskusia o obchode so slonovinou patrila k najkomplikovanejším, jednak preto, že k tejto téme bolo predložené väčšie množstvo návrhov (preradenie slona afrického, obchod so živými slonmi, obchod so slonovinou, nelegálny obchod, nakladanie so zásobami slonoviny), a tiež z toho dôvodu, že návrhy boli často protichodné. 
Národné akčné plány pre slonovinu sa ukázali ako dobrý nástroj v boji proti nelegálnemu obchodu so slonovinou, keďže ich neplnenie môže mať za následok obchodné sankcie                     voči zmluvnej strane. 
V rámci témy medzinárodného obchodovania so slonovinou a otázky domáceho trhu                  so slonovinou došlo k dohode, podľa ktorej by zmluvné strany mali uzatvoriť svoje domáce trhy so slonovinou, ak prispievajú k medzinárodnému nelegálneho obchodu so slonovinou. Tento výsledok je v plnom súlade s pozíciou EÚ a bol predrokovaný s navrhovateľmi, ktorí súhlasili         so stiahnutím ich pôvodného návrhu (zatvorenie všetkých domácich trhov so slonovinou),              aby došlo k dohode. 
Konferencia sa tiež rozhodla najprv nepodporiť otvorenie diskusie k téme rozhodovacieho mechanizmu pre proces obchodu so slonovinou a následne prijala rozhodnutie tento proces ukončiť. Tento záver sa znovu zhodoval s pozíciou EÚ, ktorá sa jasne vyjadrila, že jednoznačne podporuje pokračovanie aktuálneho zákazu medzinárodného obchodu so slonovinou a prioritou je ho uplatňovať. 
Šupinavce
Pre šupinavce, najviac celosvetovo nelegálne obchodované živočíchy (prevažne s ich šupinami), snáď povedie prijatý balík opatrení k zlepšeniu ich ochrany. Všetkých osem druhov ázijských a afrických šupinavcov bolo preradených z prílohy II do prílohy I, pričom išlo skôr              o symbolický krok, keďže takmer všetok obchod je nelegálny. Okrem toho boli prijaté rezolúcie k väčšej vynútiteľnosti práva, k budovaniu kapacít a k opatreniam na zníženie dopytu. 
Tropické druhy drevín
Zaradenie celého rodu Dalbergia spp. a ďalších druhov tropických drevín do prílohy II               (s výnimkou druhov zaradených do prílohy I) patrí z pohľadu implementácie do praxe bezpochyby k jedným z najvýznamnejších rozhodnutí konferencie. Predstavuje reakciu na stúpajúci objem nelegálneho obchodu v kombinácii s vysokým dopytom na účely výroby najmä luxusného nábytku. Návrhy boli schválené s anotáciami, ktoré buď zužujú rozsah zaradenia alebo vylučujú veľmi malé exempláre. Zámerom bolo vylúčiť z povinnosti kontrol napr. hudobníkov (vyššie uvedené druhy drevín sa používajú aj na výrobu hudobných nástrojov) a umožniť im cestovať       bez povinnosti predložiť povolenia za účelom ich kontroly. EÚ tiež predkladala niekoľko rozhodnutí za účelom identifikácie ďalších druhov tropických drevín, ktoré by vyžadovali zaradenie do príloh dohovoru v budúcnosti. Tento dokument prijatý nebol, témou sa však bude zaoberať najbližšie zasadnutie Výboru pre rastliny, ktorý začne proces jej sledovania                           medzi jednotlivými konferenciami.
Žraloky a raje
Morské druhy patrili tradične k dôležitým témam konferencie. Do prílohy II boli zaradené druhy rodu Alopias spp., Mobula spp. a druh Carcharhinus falciformis aj napriek nesúhlasu viacerých ázijských strán. Takisto bolo prijatých množstvo podporných rozhodnutí, ktoré napomôžu implementácii zaradenia a posilnia synergiu medzi dohovorom, Organizáciou                 pre výživu a poľnohospodárstvo (FAO) a Regionálnymi organizáciami na riadenie rybárstva (RFMO). 
Úhory
Návrh viacerých rozhodnutí predkladaných EÚ bol prijatý konsenzom. Téma je pre EÚ dôležitá najmä z pohľadu ochrany úhora európskeho, jeho vysokej ceny, vysokého dopytu v Ázii a jeho nelegálneho vývozu z EÚ. Prijaté rozhodnutia sa však týkajú všetkých druhov úhorov, umožnia organizáciu regionálnych workshopov so zameraním sa predovšetkým na americký druh úhora. 
Exotické plazy a vtáky
Konferencia prijala konsenzom niekoľko návrhov na zaradenie viacerých druhov exotických plazov do prílohy II alebo prílohy I. Vo viacerých prípadoch bola EÚ spolupredkladateľom, spoločne so štátmi výskytu. Dôvodom bola hlavne skutočnosť, že tieto druhy (napr. Lygodactylus williamsi, Paroedura masobe, Cnemaspis psychedelica) sú predmetom dovozu a obchodovania (legálneho i nelegálneho) v EÚ na účely chovu v zajatí ako spoločenských živočíchov.
Konferencia tiež umožnila komerčné využitie troch druhov krokodílov z Kolumbie, Mexika          a Malajzie, a to na základe zlepšenia stavu ich populácie a množstva manažmentových opatrení implementovaných týmito stranami. 
Návrh Gabonu, EÚ a viacerých afrických strán na preradenie papagája sivého – žaka (Psittacus erithacus) z prílohy II do prílohy I bol prijatý až v tajnom hlasovaní. Prijatie návrhu znamená zákaz medzinárodného obchodovania s týmto druhom. Vo vzťahu k Slovenskej republike predstavuje prijatie tohto návrhu asi najciteľnejší národný dopad a týka sa všetkých držiteľov týchto exemplárov.
Lev púšťový
Aj keď návrh na preradenie afrických populácií leva púšťového nebol prijatý (v súlade                   s pozíciou EÚ), konferencia schválila k tomuto druhu anotáciu, ktorej cieľom je prijatie prísnejšieho režimu medzinárodného obchodovania hlavne s kosťami, ktoré sú vyvážené do Ázie na použitie v tradičnej čínskej medicíne. Konferencia prijala tiež veľké množstvo rozhodnutí, ktorých cieľom je posilnenie ochrany tohto druhu.  
Sokol sťahovavý
Návrh Kanady na preradenie tohto druhu z prílohy I do prílohy II nebol prijatý. Snaha niektorých strán znovu otvoriť diskusiu k tomuto návrhu v pléne bola taktiež neúspešná. EÚ nepodporila návrh Kanady z toho dôvodu, že neboli splnené kritériá na preradenie druhu do prílohy II. 
Parmovec kardinálsky (ryba)
EÚ sa rozhodla stiahnuť návrh na zaradenie druhu Pterapogon caudernii do prílohy II. Tento endemický druh pochádza z Indonézie a obchoduje sa s ním ako s akváriovou rybou a práve Indonézia ako jediná krajina výskytu bola výrazne proti prijatiu tohto návrhu. EÚ následne predložila návrh rozhodnutia, ktoré bolo schválené a ktoré Indonézia podporila. Ukladá Indonézii prijať opatrenia na ochranu druhu a manažmentové opatrenia a podať o nich správu najbližšiemu Výboru pre živočíchy. 
Madagaskar
Téma nelegálneho obchodovania s drevom pochádzajúcim z Madagaskaru bola diskutovaná na viacerých predchádzajúcich zasadnutiach Stáleho výboru a bola témou nielen na konferencii, ale aj na 67. zasadnutí Stáleho výboru, ktoré sa uskutočnilo deň pred samotnou konferenciou. Sekretariát dohovoru už odporučil prijať pozastavenie obchodu (vývozu) so všetkými exemplármi podliehajúcimi dohovoru ako najsilnejšiu možnú sankciu, ktorú môže prijať Stály výbor. Navrhol to z dôvodu dlhotrvajúcich obáv a neschopnosti madagaskarskej vlády prijať účinné opatrenia          na boj proti nelegálnemu obchodovaniu. Napriek tejto situácii Madagaskar požiadal o schválenie predaja predkonvenčných zásob dreva. EÚ, podporená ďalšími stranami, vyjadrila obavy a apelovala na prijatie okamžitých opatrení proti nelegálnej ťažbe a vývozu z Madagaskaru. Vyjadrila názor, že schválenie predaja zásob dreva je predčasné, predovšetkým bez zavedenia systému zabezpečenia zásob proti ich dopĺňaniu nelegálne vyťaženým drevom v súčasnosti.            Za dôležité tiež EÚ považovala to, aby Madagaskar zaručil, že zisk z takéhoto predaja bude investovať do projektov ochrany a posilnenia implementácie dohovoru. Vďaka podpore Svetovej banky dal nakoniec Stály výbor Madagaskaru poslednú šancu na prijatie opatrení na zlepšenie vymáhania práva a implementáciu dohovoru a odsúhlasil posunutie odporučenia plného zákazu obchodovania na január 2017. Zákaz vývozu tropického dreva bol však ponechaný v platnosti. 

Projekt sponzorovaných delegátov
Konferencia podporila spoločný návrh EÚ a Senegalu sformalizovať tzv. "projekt sponzorovaných delegátov", ktorý poskytuje finančné prostriedky delegáciám z rozvojových krajín, aby sa mohli zúčastňovať stretnutí organizovaných sekretariátom dohovoru, predovšetkým konferencií. EÚ bola hlavným prispievateľom tohto projektu po mnoho rokov, ktorý bol doteraz výhradne iniciatívou sekretariátu dohovoru. Okrem toho rezolúcia vyzýva prispievateľov, ktorí priamo financujú účasť delegátov inej zmluvnej strany, aby boli tieto informácie k dispozícii všetkým. Rezolúcia by mala prispieť k zlepšeniu transparentnosti v poskytovaní finančných prostriedkov delegáciám z rozvojových krajín, ktoré boli doteraz niektorými stranami smerované priamo do krajiny, od ktorej chcela získať hlas. Projekt sponzorovaných delegátov je teraz oficiálne podporovaný spôsob, ako zabezpečiť financovanie, zatiaľ čo výberové kritériá pre krajiny, ktoré budú z neho čerpať, budú ešte ďalej diskutované v období medzi konferenciami.
Rezolúcia ku korupcii
Konferencia schválila návrh, predkladaný EÚ a Senegalom, ktorý predstavuje novú rezolúciu ku korupcii spojenej s nelegálnym obchodovaním s ohrozenými druhmi. Je zameraná najmä              na preventívne opatrenia, opatrenia súvisiace s vymáhaním práva a zjednotenie schválených politík.  
Poľovnícke trofeje
Spoločný návrh EÚ a Juhoafrickej republiky bol schválený so zapracovaním zmien navrhnutých Kanadou a Spojenými štátmi americkými, ktoré text mierne oslabili. Hlavným výsledkom je však zrušenie výnimky pre poľovnícke trofeje druhov zaradených do prílohy II a zavedenie povinnosti mať povolenie na vývoz, ktorá garantuje legálny pôvod danej trofeje a trvalo udržateľné poľovné využitie druhu. Súčasťou rezolúcie je výnimka pre dve vyššie uvedené strany, medzi ktorými prebieha cezhraničný obchod s trofejami z medveďa amerického a je trvalo udržateľný. K novej rezolúcii schválila konferencia aj niekoľko rozhodnutí, ktoré sa týkajú revízie príliš vysokých kvót pre leoparda škvrnitého. 
Ďalšie pracovné dokumenty
Konferencia prijala množstvo ďalších dokumentov, najmä rozhodnutia k obchodovaniu s koralmi, k druhu Prunus africana, k žralokom a rajam, veľkým ázijským mačkovitým šelmám, nelegálnemu obchodovaniu s drevom, hadmi a plazmi, nosorožcami. Diskusia k obchodovaniu s kaviárom bude pokračovať aj po konferencii, hlavne v súvislosti s definovaním krajiny pôvodu obchodovaného kaviáru.   
Voľba členov Stáleho výboru
Za Európsky región bola zvolená Ruská federácia a Izrael. Kanada bola zvolená za nového predsedu Stáleho výboru, Čína ako jeho zástupca. 

Z pohľadu EÚ možno zhodnotiť konferenciu ako veľmi úspešnú. Veľkou časťou úspechu je však zodpovedná a poctivá dlhodobá príprava, ktorá spočívala najmä v konzultáciách so stranami pred konferenciou a tiež počas konferencie. V rámci prípravy EÚ k nej patrí aj príprava a schválenie Rozhodnutia Rady pod vedením slovenského predsedníctva v Rade EÚ, ktorým sa určila pozícia EÚ k jednotlivým návrhom predkladaným na konferencii. EÚ pôsobila                          na konferencii pod vedením slovenského predsedníctva v Rade EÚ ako veľký a vplyvný blok v rámci dohovoru. 
Celkovo je tiež možné zhodnotiť konferenciu, v porovnaní so 16. zasadnutím konferencie zmluvných strán dohovoru, ako konferenciu, ktorá prijímala návrhy prevažne v duchu konsenzu alebo veľkou väčšinou.    
18. zasadnutie konferencie zmluvných strán dohovoru sa uskutoční v roku 2019 na Srí Lanke. 

